Doel van verblyfreg: Werkspermit
Die doel van verblyfreg is primêr om ons gemeenskap se selfstandigheid en volhoubaarheid te bevorder te einde Orania nader aan Afrikanerselfbeskikking te bring en is daarom van toepassing op almal wat permanent of tydelik in Orania wil vestig en/of werk. 'n Voornemende inwoner en/of aandeelhouer se verbintenis tot Orania se aard, grondslag en strewe, wat verseker dat inwoners Orania se Christelike waardes en oortuigings deel, by ons kultuur en gebruike inskakel en 'n bydrae tot die behoud en opbou van ons gemeenskap lewer, is die toets vir volhoubare groei wat in diens van ons groter strewe staan. Omrede 'n persoon hom- of haarself ook permanent tot vermelde Orania-gedagte verbind is verblyfreg permanent van aard en word verblyfreg nie op 'n tydelike basis toegestaan nie.
Om praktiese redes sal sekere persone egter slegs vir 'n beperkte tydperk, langer as 2 dae maar korter as 120 dae, in Orania vooraf gereelde werk wil verrig. Die Werkspermit is daarvoor beskikbaar. Sodanige persoon mag egter nie die gemeenskap aan onnodige risiko's blootstel nie (wat insluit 'n vreemde geloof of geloofstandpunt huldig) en sal onderneem om Orania se beginselgrondslag te respekteer en geen daad of optrede te pleeg wat in konflik daarmee is nie. Elke aansoeker sal ook onderhewig wees aan Orania se Dissiplinêre Kode en reëls soos van tyd tot tyd uitgevaardig.